Vagtcentralen vil sende hjerteløbere ud efter en hjertestarter og hen til personen, der har fået hjertestop. Alternativt hvis der er flere til stede ved hjertestoppet kan en af disse personer blive bedt om at hente den nærmeste hjertestarter. Du blotlægger brystkassen og påbegynder hjertelungeredning. Er der flere til stede ved hjertestoppet, lad en af de andre pakke hjertestarteren ud, tænde den og følg herefter dens instruktioner. Er det muligt, skal du fortsætte hjertelungeredning, mens hjertestarteren tænder. Placér elektroder nøjagtigt som vist på brystkassen. Mens hjertestarteren analyserer hjerterytmen, holder du afstand. Gør som hjertestarteren siger, når den har analyseret færdigt. Skal du støde, trykker du på knappen med strømtegn. Den sundhedsfaglige visitator, du har i telefonen, vil også vejlede dig i at bruge hjertestarteren, hvis du ikke ved det. Alle kan benytte en hjertestarter, og en hjertestarter kan også benyttes på alle uanset alder.